Obama: Posle sto dana plan za oživljavanje privrede daje rezultate
Tokom posete solarnoj elektrani kraj Las Vegasa Obama je naglasio važnost otvaranja radnih mesta u industriji obnovljivih izvora energi
Predsednik Obama je rekao da njegov plan za oživljavanje privrede, u vrednosti od 787 milijardi dolara, pokazuje rezultate, manje od četiri meseca pošto je postao zakon. „Sto dana kasnije, već vidimo rezultate,“ rekao je Obama. Bela kuća je juče objavila izveštaj u kome se kaže da je Zakon o oporavku i reinvestiranju sačuvao ili stvorio gotovo 150 hiljada radnih mesta. „Poslove u proizvodnji solarnih panela i elektrana na vetar, u izgradnji energetski efikasnijih kuća i zgrada. Takođe, radna mesta nastavnika, policajaca i bolničara koji, zahvaljujući ovom zakonu, nisu bili otpušteni,“ rekao je američki predsednik. Obama je govorio u zapadnoj državi Nevadi, iz koje potiče lider većine u Senatu, , za koga je predsednik rekao da je bio jedan od ključnih ljudi koji su izdejstvovali usvajanje njegovog plana u Kongresu. Iako je hvalio dosadašnje rezultate plana, Obama je priznao da je još mnogo posla ostalo da se uradi. „Ali ovo je tek početak. Mnogi Amerikanci još uvek su bez posla i previše je onih koji se brinu da bi mogli da ga izgube. Previše porodica još uvek se upinje da plate sve račune i previše kompanija se bori za opstanak,“ rekao je Obama. Predsednik je iskoristio priliku da se još jednom založi za promovisanje alternativnih izvora energije i otvaranje radnih mesta u tom sektoru. Govor je održao u, kako je nazvao, najvećoj solarnoj elektrani u zapadnoj hemisferi. On je napomenuo da je više od 200 ljudi radilo na izgradnji 72 hiljade solarnih ploča u njoj, koje obezbeđuju energiju za jednu bazu američkog vazduhoplovstva. Predsednik je takođe objavio da će deo novca predviđenog zakonom za oživljavanje privrede biti upotrebljen za podsticanje razvoja tehnologije za korišćenje sunčeve i geotermalne energije. On je rekao da oslanjanje na alternativnu energiju neće samo doprineti oživljavanju američke privrede već će poboljšati i nacionalnu bezbednost. „Previše dobro znamo cenu naše zavisnosti od nafte. Ta cena meri se milijardama dolara koje plaćamo državama sa nestabilnim ili neprijateljskim režimima. Zbog te zavisnosti od nafte doprineli smo finansiranju obe strane u ratu protiv terorista,“ rekao je Obama. Predsednikov put po zapadnom delu zemlje uglavnom ima za cilj prikupljanje novčanih priloga za Demokratsku stranku. U utorak, Obama je u Las Vegasu podsticao na davanje priloga za senatora Harija Rida, a sinoć je učestvovao u sličnoj akciji u Los Anđelesu.